b'\n_START_ARTICLE_\nSebastiano del Piombo\n_START_PARAGRAPH_\nSebastianas del Piombas (arba Pjombas, it. Sebastiano del Piombo, tikr. Sebastiano Luciani, apie 1485\xe2\x80\x931547 gegu\xc5\xbe\xc4\x97s 21 d.)\xc2\xa0\xe2\x80\x93 ital\xc5\xb3 renesanso dailininkas i\xc5\xa1 Venecijos. Ankstyvojoje k\xc5\xabryboje dailininkas sek\xc4\x97 Venecijos auk\xc5\xa1tojo renesanso stilistika, v\xc4\x97liau jo darbai tapo manieristiniais. Savo k\xc5\xabryboje Sebastianas apjung\xc4\x97 Venecijos dail\xc4\x97s mokyklos spalvin\xc4\x99 technik\xc4\x85 su romieti\xc5\xa1ka pie\xc5\xa1imo tradicija.\n_START_SECTION_\nBiografija\n_START_PARAGRAPH_\nSebastianas Lu\xc4\x8dianis gim\xc4\x97 apie 1485\xc2\xa0m. Venecijoje. Savo jaunyst\xc4\x97s karjer\xc4\x85 Sebastianas prad\xc4\x97jo grodamas liutnia Venecijos auk\xc5\xa1tuomenei, po to susidom\xc4\x97jo daile ir tapo Giovanni Bellini mokiniu, ta\xc4\x8diau jo darbuose labai jaut\xc4\x97si kito Bellini mokinio, D\xc5\xbeord\xc5\xbeon\xc4\x97s, \xc4\xaftaka. \xc4\xaemanoma, kad Sebastianas buvo ir D\xc5\xbeord\xc5\xbeon\xc4\x97s mokiniu, ankstyvuosius j\xc5\xb3 darbus sunku atskirti. Pvz., \xe2\x80\x9eSaliamono teismas\xe2\x80\x9c Ridolfi buvo priskiriamas D\xc5\xbeord\xc5\xbeonei, nors dabar labiau linkstama tik\xc4\x97ti, kad tai Sebastiano darbas. Jis taip pat baig\xc4\x97 D\xc5\xbeord\xc5\xbeon\xc4\x97s paveiksl\xc4\x85 \xe2\x80\x9eTrys filosofai\xe2\x80\x9c. Svarbiausiu venecijieti\xc5\xa1ko periodo darbu \xc4\xafvardijamas altorin\xc4\x97 tapyba \xc5\xa0v. Jono Chrizostomo ba\xc5\xbeny\xc4\x8dioje. I\xc5\xa1 ankstyv\xc5\xb3j\xc5\xb3 darb\xc5\xb3 pamin\xc4\x97tina \xe2\x80\x9eSalom\xc4\x97ja\xe2\x80\x9c._NEWLINE_1511\xc2\xa0m. Sebastianas Sienos bankininko Agostino Chigi kvietimu persik\xc4\x97l\xc4\x97 \xc4\xaf Rom\xc4\x85. Romoje Sebastianas bankininkui atliko darbus Farnezinos viloje pad\xc4\x97damas architektui Baldassare Peruzzi. Kartu viloje dirbo Rafaelis. Romos \xc4\xaftaka i\xc5\xa1kart pasijaut\xc4\x97 Sebastiano k\xc5\xabryboje, pvz., paveiksle \xe2\x80\x9eAdonio mirtis\xe2\x80\x9c (1512, Ufici\xc5\xb3 galerija) mikeland\xc5\xbeeli\xc5\xa1kos fig\xc5\xabros \xc4\xafsuptos ticiani\xc5\xa1k\xc5\xb3 spalv\xc5\xb3 venecijieti\xc5\xa1kame peiza\xc5\xbee. Giorgio Vasari teigimu, Sebastianas susidraugavo su Mikeland\xc5\xbeelu, kuris pasi\xc5\xabl\xc4\x97 Sebastianui atlikti darb\xc5\xb3 pagal jo kompozicinius sumanymus ir pie\xc5\xa1inius. Es\xc4\x85 Mikeland\xc5\xbeelas tuo nor\xc4\x97jo pakenkti savo var\xc5\xbeovo Rafaelio \xc5\xa1lovei, kuris vargiai gal\xc4\x97jo konkuruoti su Venecijos dail\xc4\x97s mokyklos atstovu spalvos valdyme. Sebastianas atliko 4 tokius darbus, i\xc5\xa1 kuri\xc5\xb3 garsiausias \xe2\x88\x92 paveikslas \xe2\x80\x9eLozoriaus prik\xc4\x97limas\xe2\x80\x9c (1517-19, Nacionalin\xc4\x97 Londono galerija). Kiti darbai, kuriuos grei\xc4\x8diausiai irgi projektavo Mikeland\xc5\xbeelas\xc2\xa0\xe2\x80\x93 freskos \xe2\x80\x9eKristaus nuplakimas ir aprei\xc5\xa1kimas\xe2\x80\x9c San Pietro in Montorio ba\xc5\xbeny\xc4\x8dioje, bei \xe2\x80\x9ePieta\xe2\x80\x9c (dabar Viterbo valstybiniame muziejuje). \xc5\xa0iuose darbuose Sebastianas derino tai, k\xc4\x85 i\xc5\xa1moko Venecijoje, su romieti\xc5\xa1kos tradicijos pie\xc5\xa1imo technika. Spalvos tapo nebeharmoningos su pie\xc5\xa1iniu, scenose yra teatrali\xc5\xa1kumo, dailininko darbai \xc4\xafgijo manierizmo bruo\xc5\xbe\xc5\xb3._NEWLINE_Po Rafaelio mirties 1520\xc2\xa0m. Sebastianas nebetur\xc4\x97jo rimt\xc5\xb3 konkurent\xc5\xb3 Romoje d\xc4\x97l presti\xc5\xbeini\xc5\xb3 u\xc5\xbesakymu, jo u\xc5\xbesakovais buvo popie\xc5\xbeiai Adrianas VI, Klemensas VII, Paulius III. Dailininkas nutap\xc4\x97 ir daug Romos aristokrat\xc5\xb3 portret\xc5\xb3, taip pat\xc2\xa0\xe2\x80\x93 Kristupo Kolumbo (\xc5\xa1is nutapytas pra\xc4\x97jus 13\xc2\xa0met\xc5\xb3 po Kolumbo mirties ir atvaizdo tikrumas diskutuotinas). 1531\xc2\xa0m. dailininkas i\xc5\xa1sikovojo popie\xc5\xbeiaus antspaud\xc5\xb3 saugotojo pareigas ir nuo to gavo pravard\xc4\x99 (it. piombo \xe2\x88\x92 \xc5\xa1vinas, antspaudai buvo \xc5\xa1vininiai ir kiekvienas toks saugotojas buvo praminamas del Piombo). Gyvenimo pabaigoje Sebastianas beveik nebeu\xc5\xbesi\xc4\x97m\xc4\x97 daile, o jo santykiai su Mikeland\xc5\xbeelu pa\xc5\xa1lijo prad\xc4\x97jus jam ki\xc5\xa1tis \xc4\xaf Mikeland\xc5\xbeelo freskos \xe2\x80\x9ePaskutinis teismas\xe2\x80\x9c Siksto koply\xc4\x8dioje darbus. Sebastianas del Piombas mir\xc4\x97 1547 gegu\xc5\xbe\xc4\x97s 21 d. Romoje. Palaidotas Santa Maria del Popolo ba\xc5\xbeny\xc4\x8dioje Romoje, palikim\xc4\x85 nurod\xc4\x97 i\xc5\xa1dalinti varguoliams.'